РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/213-19

23. септембар 2019. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ: „СТАЊЕ ВОДА У СРБИЈИ“, ОДРЖАНОГ 19. СЕПТЕМБРА 2019. ГОДИНЕ

 Одбор за пољопривреду, шумарство и водопривреду, је на 44. седници одржаној 18. јуна 2019. године, на предлог народне посланице Наде Лазић, члана Одбора, донео одлуку о организовању јавног слушања на тему „Стање вода у Србији“. Јавно слушање је одржано 19. септембра 2019. године у Дому Народне скупштине.

 Јавно слушање је почело у 11,25 часова.

 Јавном слушању су присуствовали председник Одбора Маријан Ристичевић и следећи чланови Одбора: Тијана Давидовац, Жарко Богатиновић, Милија Милетић, Александра Јевтић, Нада Лазић, Младен Лукић и Арпад Фремонд, као и заменици чланова Одбора, Бобан Бирманчевић и Радослав Цокић.

 Поред чланова Одбора за пољопривреду, шумарство и водопривреду јавном слушању су присуствали и чланови Одбора за заштиту животне средине, Ивана Николић, Борка Грубор и Борисав Ковачевић као и народни посланици Соња Павловић и Горица Гајић.

 Јавном слушању су присуствовали: Наташа Милић, Републичка дирекција за воде, Небојша Вељковић, Агенција за заштиту животне средине, Душанка Станојевић, Министарство заштите животне средине, Соња Радојковић, МУП(СВС), Јована Рашета, ЈВП “Србијаводе“, Александар Николић, ЈВП “Воде Војводине“, Драгана Миловановић, Међународна комисија за слив реке Саве, проф.др Ратко Ристић, декан Шумарског факултета, Славимир Стевановић, РХМЗ, Ратко Ђурђевац, НВО Еколошки покрет Врбаса, Лидија Радуловић, Београдски фонд за политичку изузетност, Милош Ђајић, Центар модерних вештина, Драган Јонић, АМА центар за негу човека и природе, Александар Јовановић, АМА центар за негу човека и природе, Алекса Петковић, Алијанса за заједничко добро, Душица Трнавац Богдановић, Млади истраживачи Србије, Јелена Николић, Лозница, Раде Милутиновић, Hidro CLB Consult doo, Нови Сад, Зоран Диздаревић, Канцеларија за управљање јавним улагањима, Немања Ивановић, Покрајински секретаријат за урбанизам и заштиту животне енергије, Никола Поповић, Шумарски факултет, Миле Божић, Институт за водопривреду „Јарослав Чарни“, проф. др Ружица Стричевић, Пољопривредни факултет, Алекса Липовац, Пољопривредни факултет, Горан Гавриловић, ЈКП „Водовод и канализација“, Крагујевац, Марија Јанковић, ЈКП „Водовод и канализација“, Краљево, Марија Дугалић, ЈКП „Водовод и канализација“, Краљево, Дејан Матијевић, ЈКП „Водовод и канализација“, Сомбор, Звонко Платиша, Министарство здравља, Драгана Марјановић, Министарство здравља, мр Бранко Митов, „Еко Крајиште“, Драгана Божиновић, Савет месних заједница Стара планина, Марко Шћибан, ПМФ, Нови Сад, Мирослав Дуњић, Покрајински секретаријат за пољопривреду, Игор Црнобарац, Покрајински секретаријат за пољопривреду, др сц.мед. Тања Кнежевић, Институт за јавно здравље Србије „Др Милан Јовановић Батут“, др Дејан Живадиновић, Институт за јавно здравље Србије „Др Милан Јовановић Батут“, др Весна Караџић, Институт за јавно здравље Србије „Др Милан Јовановић Батут“, др сц.мед. Драгана Јовановић, Институт за јавно здравње Србије „Др Милан Јовановић Батут“ и Ива Марковић, „Право на воду“.

 У поздравној речи, **Маријан Ристичевић**, председник Одбора, пожелео је добродошлицу учесницима јавног слушања захваливши се народној посланици Нади Лазић на иницијативи за организовање јавног слушања и UNDP-u на сталној подршци. С обзиром да ова тема није у великој мери била заступљена на седницама Одбора, председник Одбора, је изразио задовољство што ће се о стању вода у Србији разговарати на овом јавном слушању и препустио народној посланици Нади Лазић улогу модератора.

 Народна посланица, **Нада Лазић,** је обраћајући се учесницима јавног слушања истакла да је прича о водама много широка, да питање вода залази ресорно у више области, од ресора који се стара о здрављу становништва, када су у питању питке воде, до бриге о одвођењу и пречишћавању отпадних вода, одбране од вода и одбране вода од загађења, до заштите животне средине. Из тог разлога су на ово јавно слушање и позвани представници институција које се на различите начине баве питањима везаним за воде у Србији. Након ових уводних речи присутнима се обратила Наташа Милић, вршилац дужности директора Републичке дирекције за воде.

 **Наташа Милић**, вршилац дужности директора Републичке дирекције за воде, као уводничар јавног слушања, истакла је следеће: Доношењем стратегије управљања водама за територију Републике Србије за период од 2016.г. до 2034.г. одређена је дугорочна политика управљања водама на државној територији односно правци одрживог деловања у области коришћења вода, заштите вода, уређење водотока и заштите од штетног дејства вода. Полазећи од природних карактеристика подручја вода Републике Србије, просторног и временског распореда водних ресурса као међусобне интеракције човека и природе дефинисан је основни стратешки циљ а то је постизање интегралног управљања водама односно усклађеног водног режима на целој територији Републике Србије. Обезбеђењем таквог управљања водама се постижу максимални економски и социјални ефекти на правичан начин, уз разумевање потребе заштите и унапређења природних еко система и уважавање међународних споразума. У овом планском периоду очекује се значајно унапређење стања у сектору вода у односу на постојећи. Ово унапређење ће се одвијати у складу са друштвеним и економским могућностима државе, а уз уважавање и увођење стандарда, технологија и прописа ЕУ из области вода. Највећи степен усклађености очекује се у делу водне делатности која се односи на коришћење воде за људску потрошњу, док ће се за достизање прописаних стандарда у делу који се односи на заштиту вода, бити потребан дужи период од планираног овим документом. Смањење ризика од штетног дејства вода представља перманентан задатак и циљ, а с обзиром да је Република Србија у процесу придруживања ЕУ, активности у овој области ће се одвијати у складу са међународно прихваћеним принципима и уз спровођење међународне сарадње на водотоцима од заједничког интереса. Када је реч о области која се бави коришћењем вода, за оцену стања у области коришћења вода може се рећи да се она разликује по подручјима како у погледу изграђености инфраструктуре и степена обухваћености становништва тако и у погледу поузданости водоснабдевања у времену, количини и квалитету. Ово је условљено различитом густином насељености, степеном привредне активности и расположивим капацитетима изворишта, губицима на мрежи и другим многобројним факторима. Проценат прикључености становништва на јавне системе снабдевања растао је кроз време тако да је 2002.г. износио 76%, а данас је 80%. Присутан је даљи тренд повећања прикључености значајним делом као последица миграције из села у град. Највећи проценат прикључености, преко 90% имамо на територији Аутономне покрајине Војводине и у Београду што говори у прилог добре изграђености водоводне инфраструктуре на овим просторима. Стање изграђености инфраструктуре разликује се по системима а у највећој мери зависи од старости и одржавања објеката. Неодговарајуће одржавање често има за последицу велике губитке у мрежи који код појединих система износи више од 30% што је поражавајућа чињеница. По питању квалитета вода постоје три групе проблема, прва је неодговарајући квалитет воде за пиће који је присутан у великом делу АП Војводине, посебно у Бачкој и Банату, затим у Поморављу и деловима Шумадије. Други проблем је надексплоатација подземне воде која је присутна првенствено у АП Војводини као и недовољна заштићеност изворишта присутна на многим извориштима у Србији. Проблем неодговарајућег квалитета воде је присутан у мањим срединама, док је у већим градовима у водоводним системима квалитет углавном унутар граница максимално дозвољене концентрације. Оно на чему ће се радити у оквиру овог планског периода, у складу са донетом стратегијом, по питању водоснабдевања, је повећање степена обухваћености јавним водоводним системима са садашњих 81% на планираних 93%. Поред тога радиће се на обезбеђивању стабилног снабдевања водом захтеваног квалитета уз смањење ризика од прекида снабдевања, смањење нефактурисаног дела у јавним водоводима и рационално коришћење воде, уз постепено достизање економске цене воде. Такође, акценат ће бити и на заштити изворишта, утврђивањем зона санитарне заштите као и на истраживању и очувању водних ресурса. У фокусу Министарства пољопривреде, шумарства и водопривреде и Републичке дирекције за воде биће и пољопривреда као важна грана привреде у Републици Србији, а самим тим и наводњавање као важан сегмент повећања и подизања пољопривредне производње. До краја планског периода планира се да око 100 000 хектара, под постојећим системима, се повећа на између 150 000 -200 000 хектара под новим системима за наводњавање. Када је реч о хидроенергетици досадашњи рад хидроенергетских објеката био је превасходно у фунцији потреба захтева електроенергетског система Републике Србије, не уважавајући у довољној мери режим вода у водотоковима. Због тога су се јављали проблеми на мањим водотоцима па је у том смислу важно да се на оптималан начин искористи водни потенцијал мањих водотока, уз што мањи неповољан утицај на воде и животну средину. Пловидба је као вид коришћења воде у потпуности у надлежности Министарства грађевинарства саобраћаја и инфраструктуре. Република Србија има повољне економске потенцијале и географске карактеристике за развој теретног и путничког саобраћаја као и за развој рекреативне пловидбе. Следећа важна област је област заштите вода од загађивања. Према изграђености канализационе инфраструктуре Република Србија спада у групу средње развијених земаља док је у погледу третмана отпадних вода на самом зачељу. Канализационом мрежом је обухваћено око 55% становништва док је мање од 10% становништва обухваћено неким степеном пречишћавања отпадних вода. Квалитет вода већих водотокова није угрожен по већини параметара квалитета вода. Важно је да се у планираном периоду у погледу заштите вода од загађења постигне и успостави контрола примене прописа о забрани испуштања отпадних вода са садржајем загађујућих супстанци изнад прописаних вредности као почетном активношћу. Затим, на листи приоритета је и развој комуналне инфраструктуре и изградња постројења за пречишћавање отпадних вода у насељима већим од 2000 становника што ће за обухват имати 85% становништва у овом планираном периоду. Такође, радиће се и на уклањању дивљих депонија и чврстог отпада првенствено из заштићених области приобаља водотока са неповољним хидролошким режимом и санација постојећих и изградња нових у складу са одговарајућом стратешком планском документацијом. Заштита од поплава, ерозија и бујица, такође је једна од важних грана водопривреде. Садашње стање заштите од поплава није задовољавајуће и поред чињенице да су за заштиту од поплава изграђени насипи и други типови линијске заштите у дужини од 3550 км на водама првог реда, да су регулисана корита бујичних водотока, да су побољшани услови протицаја воде, наноса и леда и да одређени број постојећих акумулација и ретензија у већој и мањој мери учествују у одбрани од поплава. Велики део територије још увек је реално угрожен поплавама, потенцијални ризик од плављења постоји и тамо где су изграђени заштитни системи. Процењује се да је поплавама потенцијално угрожено око 18% територије, првенствено у приобаљу Дунава, Тисе и Саве, затим Мораве, Дрине, Колубаре и Тимока. У прелиминарој процени ризика од поплава која је урађена 2012.г. идентификовано је 99 поплавних подручја на којима постоје или се могу јавити значајни ризици од поплава спољним водама. До погоршања стања заштите од поплава доводе многи антропогени узроци као што су оштећења водних објеката, крчење шума, непланска урбанизација, изградња објеката на рекама и неправилно управљање водним објектима као што су акумулације, ретензије, растеретни канали, уставе као и климатске промене које у читавом свету изазивају невероватне феномене. У овом планском периоду биће предузето доста мера и активности које ће ту врсту ризика смањити или ублажити пре свега комплетирањем, доградњом, реконструкцијом и редовним одржавањем заштитних водних објеката на водотоцима са равничарским карактером. У делу одводњавања постојећи системи заштите од унутрашњих вода не обезбеђују на свим просторима одговарајући режим подземних вода јер дубина, односно нивои подземних вода, у неким случајевима, не задовољавају захтевани критеријум ни за пољопривредне површине ни за делове насељених подручја. Из тог разлога циљ је да се у овом планском периоду одржавање режима унутрашњих вода у оквиру мелиорационог подручја, постигне комплетирањем, доградњом, конструкцијом и редовним одржавањем водопривредних објеката. За добро функционисање и развој у сектору вода у овом планском периоду у Стратегији управљања водама у Републици Србији, која је 2016.г. усвојена на седници Владе, неопходно је обезбедити средства у износу од 20,5 милијарди евра, где је 12 милијарди евра потребно за текуће пословање а 8,5 милијарди евра за развојне пројекте. Поред финансијских средстава за имплементацију свега наведеног у дефинисаном временском оквиру потребни су стручни кадрови као и подршка Владе и Народне, али и подршка свих грађана Републике Србије, закључила је на крају излагања Наташа Милић, вршилац дужности директора Републичке дирекције за воде.

 **Небојша Вељковић** из Агенције за заштиту животне средине, прво се осврнуо на квалитет површинских вода и седимента и истакао да према уредби Владе, Агенција једном месечно на око 80 профила спроводи узорковање и анализу вода као и једну до две акумулације намењених водоснадбевању. Резултати анализе 25.204 узорака узетих са 248 мерних места у периоду 1998-2017. године применом метода Serbian Water Quality Index (Српски индекс квалитета вода) показали су да је најлошије стање од укупне територије Србије у погледу квалитета површинских вода на територији АП Војводине. У наставку свог излагања рекао је да је метода Serbian Water Quality Index међународна, композитна метода и садржи агрегирање података квалитета 9 физичко-хемијских и једног микробиолошког и намењена је извештавању јавности, стручњака и доносиоца политичких одлука. Објашњавајући овај метод анализе истакао је да се квалитет вода индексно разврстава у непрекидном низу од 0-100, при чему 0 представља најгори, а 100 представља најбољи квалитет. Вишегодишњим мониторингом квалитета површинских вода утврђено је да је од свих узорака узетих на територији наше земље у класи веома лош чак 79% вода са територије АП Војводине. Рекао је да на основу тих чињеница можемо закључити у каквом стању су канали и реке који су примаоци непречишћених, отпадних вода. По његовим речима неке од вода у категорији најгорих по квалитету на основу поменутог мониторинга су: Борска река на профилу Слатина са свега 29 индексних поена (што одговара квалитету отвореног колектора каналске отпадне воде), профил на каналу Дунав-Тиса-Дунав , Врбас 2, са 33 индексна поена и Суботица на Керешу (54 индексна поена). Истакао је да је анализом квалитета површинских вода утврђено да су најбољи водотокови они који се налазе на брдско-планинским подручју Источне, Југоисточне и Западне Србије, односно они који су мали по капацитету и нису изложени утицају човека. Навео је да се у овој категорији међу првима издвајају Козарачка река (96 индексних поена), Темска, Свође и Власина. Говорећи о концентрацији опасних и штетних материја у површинским водама и седименту подвукао је да се због своје токсичности и перзистентности по животну средину, живи свет и здравље људи, издвајају дуготрајни органски полутанти тзв. ПОП-сови. Пре 30 година најразвијене земље су увиделе какве опасности прете од употребе ових супстанци и увеле су забрану њиховог коришћења потписивањем Стокхолмске конвенције. Објаснио је да је циљ Стокхолмске конвенције огранчавање или забрана производње, употребе, емисије или увоза и извоза врло токсичних супстанци познатих као *дуготрајне органске загађујуће супстанце* (тзв. ПОПС-ови) а пре свега ради заштите здравља људи и очувања животне средине. Србија је ратификовала ову конвенцију па на подручју наше земље није дозвољена употреба ових супстанци. Постоје покушаји да се покријумчари ова супстанца, најчешће од стране великих корпорација које се не желе одрећи уложених средстава, а са друге стране сматрају да свака роба има своје тржиште. Анализом појединсчних органохлорних пестицида у узорцима седимента река у сливу Јужне Мораве детектовано је присуство диелдрина (Попс), основног продукта распадања другог органохлорног пестицида - aлдрина. Диелдрин је требало да буде замена ДДТ-ју, али је установљена његова перзистентност у животној средини и тенденција био увећања током проласка кроз ланац исхране. Ово је објаснио примером када би човек појео рибу која је унела диелдрин преко бескичмењака кога је појела, у масти човека налазила би се већа концентрација овог једињења него ли у самом бескичмењаку (седименту). Резултати истраживања површинских вода и седимента указују на то да седимент квалитативно садржи историјски запис о загађивачима и под одређеним хидролошким режимом може бити нови извор секундарног загађења у низводним зонама. За нашу земљу је ово од великог значаја будући да нам предстоји унапређење мониторинга површинских вода у делу биомониторинга. Када се говори о квалитету вода – река низводно од излива градских отпадних вода, ЈКП имају обавезу праћења квалитета вода пре и после изливања. У периоду 2016 - 2018. године посматана су 62 испуста низводно од јавних комуналних система, а резултати истраживања су послужили за утврђивање приоритета за изградњу постројења за пречишћавање воде, а као критеријум узет је квалитет воде пре и након изливања градских отпадних вода (тзв.еколошки критеријум). Први на листи приоритета је Зајечар на реципијенту Црни Тимок који пре излива градских отпадних вода има 79 индексних поена, а након излива 55 индексних поена. Следећи на листи је Прешево у Прешевској Моравици које пре излива градских отпадних вода има 53 индексна поена, а након излива градских отпадних вода само 42. Веома добар квалитет воде пре и након излива градских отпадних вода имају Голубац и Црна Трава, истакао је на крају излагања.

 **Народна посланица Нада Лазић** је у наставку нагласила важност регулисања питања вода јер се ова област налази у претприступним преговорима за чланство у ЕУ, Поглавље 27. Навела је да је очигледно да се средства која су потребна за ове намене и она која су опредељена буџетом, знатно разликују и да ће бити питање када и на који начин ће се овом динамиком финансирања уредити ова област. Зато је нагласила да је потребно обезбедити континуирано финансирање преко европских фондова и обезбедити кадрове са потребним знањима и искуством.

 **Миле Божић** из Института за водопривреду „Јарослав Черни“ а.д. Београд упутио је присутне о раду института, као и о могућностима за наводњавање у свету и код нас. Институт је основан 1947. године од стране Владе РС и Српске академије наука и од тада се бави питањима заштите и употребе водног добра. У развијеном свету се са иригацијама отишло далеко, велике површине су стављене под систем за наводњавање у циљу да се обезбеди довољна количина хране, некад и са штетним последицама по животну средину. У овом тренутку око 17 % светских површина стављено је под систем за наводњавање, а тежња је да се обухвати 25% светске територије. Република Србија доста заостаје за светом у погледу иригација, нарочито што нема уредних статистичких података о површинама које су обухваћене системом за наводњавање. У нашој земљи је око 3,7 милиона хектара земље погодно за наводњавање, али оскудевамо са водом и зато се овим добром мора пажљиво газдовати. Институт је добио да уради генерални пројекат за наводњавање Срема, као и просторни план за подручје посебне намене. Срем има укупно 375.000 хектара, од чега је погодно за наводњавање 225.000 хектара и за овај процес у вегетативном периоду неопходно је обезбедити 675 милиона кубика воде, а то захтева и одређена улагања. На подручју Срема урађена је заштита од спољних вода, канала, насипа, црпних станица. Потребно је пронаћи решење за уређење канала за одводњавање и начин да се та вода акумулира и искористи за наводњавање. Настављајући презентацију пројекта објаснио је да је Срем подељен на 30 етапа, свака етапа представља једну технолошку целину. Увезивање акумулационих простора омогућило би повећање површина под системом наводњавања што са друге стране захтева и велика улагања. Само набавком опреме за наводњавање могло би се још 25.000 хектара ставити под систем за наводњавање, истакнуто је на крају излагања.

 **Народна посланица Нада Лазић**, упутила је господину Божићу питања о томе колика је инвестиција потребна да би се Срем ставио под систем за наводњавање и ко би обезбедио средства, на шта је он одговорио да би за наводњавање 225.000 ха било потребно 1,2 милијарде евра и да су обезбеђена средства за те намене, али да не постоји одговарајућа техничка документација.

 **Проф.др Ратко Ристић**, декан Шумарског факултета у Београду, се у свом излагању осврнуо на питање изградње малих хидроелектрана деривационог типа. Србија је најсиромашнија земља у региону када су у питању аутохтоне површинске воде. Брдско-планински водотокови су носиоци тог, ионако малог водног потенцијала, врхунског квалитета воде, а градња малих хидроелектрана управо је предвиђена на тим местима. Један од примера где је већ деградиран квалитет воде и деградиран биодиверзитет је Власина. Србија је најугроженија земља регије када су у питању текуће климатске промене. Већ сада имамо у односу на контролни период од 1985.г. до 2014.г. пораст средње годишње температуре ваздуха за 1,4 степена и смањење годишње количине падавина. Све ово се директно одражава на протицај јер може да се примети фрапантно смањење количине воде у маловодним периодима управо на овим водотоковима брдско-планинског региона. Србија је на глобалној мапи означена као земља угрожена дезертификацијом и деградацијом земљишта што је регистровано и у Конвенцији УН која се зове Конвенција о дезертификацији. Мале хидроелектране деривационог типа су глобални проблем, технолошки су превазиђене јер производе мало енергије, а праве велику еколошку штету. Развијене земље су се са тим суочиле пре двадесет година, код нас тај талас стиже са закашњењем па имамо експанзију изградње малих хидроелектрана што носи са собом много фаталних еколошких последица, много узнемиравања локалних заједница и много кршења закона. Јавност се побунила против тога, критички став су изнели: Академија инжењерских наука Србије, декани Биолошког, Рударско-геолошког, Географског, Шумарског факултета, представници Института за биолошка истраживања „Синиша Станковић“, УНС, Департман за биологију и екологију ПМФ-а, Заштитник грађана. У исто време губици Електропривреде Србије износе око 17%, толерантни губици на европском нивоу су 5%, па се поставља питање где нестане 12% електричне енргије. Ако би се губици смањили само за 2%, Србији не би требала ни једна мала хидроелектрана. Оно што је, такође, спорно је што се све дозволе и процедуре за изградњу малих хидроелектрана позивају на катастар из 1987.г. који наша држава никад није усвојила као званичан документ. Ако би се у Србији направило 856 малих хидроелектрана, као што је планирано, то би значило да је преко 2200 км водотокова убачено у цеви, да су потпуно девастирани сви брдско планински водотокови и уништен биодиверзитет а да је добијено свега 2-3% енергије на годишњем нивоу. Такође, велики број хидроелектрана је лоциран на заштићеним природним добрима што је у потпуној колизији са концептом заштите животне средине. На свим водотоковима где су направљене мале хидроелектране дошло је до деградације квалитета воде и до редукције популације рибе међу којима су и неки варијетети пастрмке који су јединствени у свету. Реч је о Власини, Јошаници, Ресави, Расини, Ломници. Тамо где нема малих хидроелектрана популације и даље опстају и имају нормалан развој. Најдрастичнији пример је МХЕ “Звонце“ у селу Ракита, а постоје и многи други слични примери. Корист од свега имају само појединци и интересне групе, уз минорне енергетске ефекте за ширу заједницу. Процес планирања, пројектовања, изградње и коришћења МХЕ у Србији у периоду од 2007 - 2018.г. показао је слабост појединих законских решења, административних процедура и рада инспекцијских служби, на штету животне средин, а често и против интереса локалног становништва, закључио је на крају излагања декан Шумарског факултета у Београду.

 **Александар Јовановић**, активиста покрета „Одбранимо реке Старе планине“, истакао је да се његов покрет годинама уназад бори против изградње малих хидроелектрана и да су постигли да се на подручију општине Пирот не сагради ни једна, иако је просторним планом предвиђено да се изгради чак 58 малих хидроелектрана. Истакао је да је народ постао свестан које проблеме ствара изградња оваквих објеката и побунио се против оних који желе да му отму реку од које живи вековима. Нагласио је да је покрет успео чак да спроведе и јавну расправу на тему малих хидроелектрана, а о том питању изјаснио се и Европски парламент који је донео резолуцију о Старој планини. Поменуо је да су се обраћали надлежним институцијама по том питању и да нису добили никакав одговор, па су решили да се обрате председнику Републике , као и да ће наставити да се боре за очување својих река.

 **Соња Павловић**, самостални посланик у Народној скупштини, тражила је одговор на питање који је разлог да Закон о заштити природе, којим би се решио проблем изградње малих хидроелектрана у заштићеним подручјима и подручјима од изузетних природних карактеристика, није још стигао у скупштинску процедуру, а према њеним сазнањима завршен је пре 9 месеци. Нагласила је да према извештају Европске комисије Србији недостаје 10,5 хиљада километара канализационе мреже, око 356 постројења за третман отпадних вода и 300 постројења за третман питких вода. Према њеним сазнањима Дирекцији за воде буџетом је опредељено недовољно средстава, а један од великих проблема које Србија има јесу управо воде. У просецу придруживања ЕУ нашу земљу очекује отварање Поглавља 27, које се између осталог, бави питањем вода и упутила је апел колегама и надлежним институцијама да се позабаве озбиљније овом проблематиком, јер по њеним речима, питање воде је питање наших живота.

 **Ратко Ђурђевац**, председник „Еколошког покрета Врбаса“, говорећи о другом на листи најлошијем водотоку у Србији, реци Врбас, нагласио је да не постоје подаци истраживања о штетним ефектима овог водотока по здравље људи, али приватне студије лекара специјалиста показују да људи из тих разлога обољевају од најтежих болести. Навео је да је један од највећих еколошких инвестиција Европске уније у региону управо пречистач воде у Врбасу. Посебно је нагласио да су недовољни административни капацитети локалних самоуправа велики проблем када се крене у реализацију пројеката, са друге стране постоји неизвесност финансирања тих пројеката, а често се чека и на отварање европских фондова. Основна каналска мрежа на територији АП Војводине има преко 900 км канала, а детаљна каналска мреже за наводњавање и одводњавање је 20 000 км, који су добрим делом запуштени. Канали Војводине представљају потенцијал за развој наутичког туризма, а средства која би се на овај начин прикупила могла би се усмерити на одржавање канала. Да би се то могло реализовати, по његови речима, требало би ускладити прописе који регулишу ову област, како би Србија отворила своје пловне путеве, а тиме и разне могућности.

 **Народна посланица Нада Лазић** обавестила је присутне да су позвани представници Министарства за државну управу и локалну самоуправу као и представници Сталне конференције градова и општина и да се, према евиденцији у коју је имала увид, нико није одазвао позиву иако је област питких вода и одвођење и третман отпадних вода у делокругу њиховог рада.

 **Драгана Миловановић**, заменик секретара Међународне комисије за слив реке Саве, је истакла да је комисија основана са циљем сарадње у области успостављања међународног режима пловидбе, одрживог управљања водама, предузимања мера за спречавање или ограничавање опасности или смањења и отклањања штетног утицаја вода на водотокове у сливу реке Саве. Чланице комисије су: Словенија, Хрватска, Босна и Херцеговина, Србија, а Црна Гора није пуноправни члан, већ је сарадња са њом искључиво на техничком нивоу. У раду комисије учествују експерти из области вода и представници институција у чијој надлежности је ова област као и представници цивилног друштва као посматрачи. Земље некадашње Југославије препознале су потребу сарадње у овој области и потписале су оквирни споразум и претеће протоколе о сливу реке Саве којима се регулишу питања заштите од поплава, управљање наносом, пловидба и сл. Комисија доноси обавезујуће одлуке по питањима пловидбе али у области управљања водама доноси препоруке. 2015. године државе чланице су донеле план управљања сливом реке Саве а недавно је сачињен и план управљања ризицима од поплава за овај слив. У Сарајеву се 24. октобра очекује његово усвајање. Прошле године је направљен заједнички систем за прогнозу и упозорење на поплаве који је базиран на хидролошком информационом систему за слив реке Саве, који обухвата информације са преко 300 хидролошких станица. Говорећи о проблему у раду, навела је да је основни проблем недостатак средстава за улагања у имплементацију мера као и недостатак стручних кадрова.

 **Бранко Митов**, из Босилеграда, представник Удружења грађана „Еко Крајиште“говорио је о загађењу Лисинског језера, Власинског језера и Бранковачке реке од отпадних вода из околних рудника који у свом раду користе натријум цијанид , који се задржава у земљишту, реци и рибама. Навео је да се у рекама слива Драговиштице налазе пастрмке, мрена и око 535 таксона. На подручју Специјалног резервата природе „Јарешник“, карактеристичном по шуми црног бора, врше се истраживања везана за отварање рудника будуће концесије. Удружење је у више наврата са инспекторима Министарства заштите животне средине излазило на терен где је констатовано присуство велике количина отпадних вода у Бранковачкој реци. Такође, на овом подручју за чак 6 малих хидроелектрана које имају дозволу за рад, дозволе су издате супротно Закону о заштити природе. На основу инспекцијских налаза поднете су кривичне пријаве против одговорних лица, а предмет је прослеђен на даљу надлежност одговарајућим институцијама. Истакао је да су Министарство заштите животне средине и Министарство животне средине Републике Бугарске усвојили одлуке у области вода, али се оне по његовим речима, не спроводе и не поштују.

 **Раде Милутиновић,** из Новог Сада, грађевински инжењер хидротехнике је истакао да нам највећа опасност прети од Дунава. Површина слива Дунава на уласку у нашу земљу износи 210.000 км2, а у свом току на подручју наше земље повећава површину слива за 272%, чиме наша земља постаје хидротехничко чвориште Европе. Немачка је, с обзиром да се налази на узводном току ове реке, уложила огромна средства како би до 2020. године решила проблем поплава, а када се на узводном делу реке реши овај проблем исти се премешта низводно, односно на територију наше земље. Ако не заштитимо наше градове на адекватан начин могли би да настрадају Нови Београд, Нови Сад, Панчево, Сремска Митровица, Шабац, Бачка Паланка и други велики градови на рекама, а то би био велики финансијски ударац за нашу земљу. Некада је висина насипа којим се брани имовина одговарала вредности имовине која се брани, али пошто то више није случај, треба очекивати да ће се појавити виши водостаји од оних за који су насипи димензионисани, а то се онда третира као „виша сила“ и за то није одговорна водопривредна организација. У Републичкој дирекцији за воде потребно је размотрити заштиту највредније имовине (заштита градова) независно од одбране од поплава.

 **Драгана Божиновић** из савеза месних заједница Старе Планине је истакла да су мештани са Старе планине од 70-тих година у борби са проблемом изградње малих хидроелектрана и да су најбољи заштитници своје околине управо људи који ту живе. У Бугарској и Румунији је већ донет мораторијум на изградњу малих хидроелектрана, бројне државе улажу десетоструко већа средства да размонтирају хидроелектране зато што виде каква она уништења доносе. И Инжењерска академија наука је истакла да ту нема речи о било каквој зеленој енергији. Србија је потписала Архуску конвенцију, али нема модел за примену и не спроводи је. Требало би више користити геотермалне воде и соларну енергију, закључила је на крају излагања.

 **Марко Шћибан,** из савеза месних заједница Старе планине, се надовезао на претходно излагање и додао да је ситуација све гора, да је на тресетишту изграђен хотел на Старој планини а тресетишта су сунђери за питке воде односно места која стварају најчистије воде у свету. Такође, у плану је и изградња хотела на изворишту Три кладенца испод Миџора. Отпадне воде из хотела се пуштају мимо прописаних места што за последицу већ има загађене природне потоке у селу Ћуштици. Са биолошког аспекта познато је да је Балканско полуострво једно од три најзначајнија центра биодиверзитета. Преко својих природних геолошких и климатских услова током милиона година представљало је уточиште и прибежиште за многе врсте и сада у овом тренутку ту живи на хиљаде врста које не живе нигде друго у свету. Изградњом малих хидроелектрана и релаизацијом других загађивачких пројеката ствара се реална опасност да се све то уништи и пре него што се у потпуности открије. Када је реч о полавама, постоји решење које је већ у свету прихваћено и све се више користи, а то су природне ретенције река. Уколико желимо да се на што јефтинији начин боримо против поплава треба да се сетимо где су се реке изливале у прошлости и да се на границама тих зона направе насипи, а да се преко црпних станица прихвати вода и спрече поплаве.

 **Горан Гавриловић** из ЈКП „Водовод и канализација“ Крагујевац, је истакао да се јавна предузећа која се баве производњом и дистрибуцијом воде финансирају из сопствених пројеката, изградњом или наплатом воде. С обзиром да је наплата ограничена због великих дуговања, а примања запослених већ дуже време замрзнута што доноси проблем са стручним кадровима, ситуација у овом јавном предузећу је изузетно тешка јер нема ко да уради пројекте нити да их спроведе на терену. Статистика показује да рапидно пада број стручних кадрова квалификованих да произведу и дистрибуирају воду. Када је реч о акумулацијама важно је поштовати Правилник о зонама санитарне заштите што на терену није случај. Пример за то је акумулација Гружа преко које прелази мост, а планирана је и нова траса магистралног пута што отвара могућност за праву еколошку катастрофу. Имамо добре законе али је неопходно да их се придржавамо и да их спроводимо у дело, закључио је на крају излагања.

 С обзиром да није било више пријављених говорника за реч, народна посланица **Нада Лазић** је закључила расправу, захвалила се присутнима на учешћу и истакла да је јако важно што је одржано ово јавно слушање и предложила да се о овој теми и у перспективи разговара у форми тематских јавних слушања, уз веће присуство медија и представника других ресора као што је енергетика, здравље, инфраструктура и многи други. Такође, изразила је наду да ће се приликом усвајања буџета за наредну годину за ову област одвојити већа средства да би се Стратегија управљања водама могла и у пракси успешно реализовати.

Јавно слушање је завршено у 14.10 часова.

**Достављено:**

*у Народној скупштини Републике Србије*:

- председнику;

- члановима Одбора за пољопривреду, шумарство и водопривреду.